《复次韵答令德见和来诗及维摩默然之意》
宋代·陈渊

多言亦焉用，守默良独难。维摩得此门，众生病自安。

当时许子得，不造寔与蕃。终以月旦评，有愧申屠蟠。

忠良覆汉鼎，鲁酒围邯郸。独爱千顷陂，沧波炤人寒。

君岂叔度欤，胸襟江海漫。自然已愤厥，不须珍柚酸。

作者简介：（?—1145）宋南剑州沙县人，字知默，世称默堂先生。初名渐，字几叟。早年从学二程，后师杨时。时以其深识圣贤旨趣，妻以女。高宗绍兴五年，以廖刚等言，充枢密院编修官。七年以胡安国荐，赐进士出身。九年除监察御史，寻迁右正言，入对论恩惠太滥。言秦桧亲党郑亿年有从贼之丑，为桧所恶。主管台州崇道观。有《墨堂集》。